  Майя Бывальцева 14–21 тулыспалэ Глазкарысь В. Г. Короленко нимо кун пединститутын Удмурт кыллэн арняез ортчиз. Сяме пырем ужрад туэ Кузебай Герд но Ашальчи Оки вордскем дырысен 120 ар тырмонлы сӥземын вал, вераз ивортодэтъя «Удмуртия» агентстволы институтысь кунсьӧр кылъёсъя но удмурт кылосбуръя кафедраысь доцент Ольга Никифорова. Солэн кылъёсызъя, удмурт кыллы сӥзем арняез быдэс институтын яке факультетын ог дасо аръёс ортчытъяло ни. Туэ арняез усьтӥз Ольга Никифоровалэн Кузебай Герд но Ашальчи Оки сярысь лекциез, собере соослэн творчествозыя викторина вал. Отчы вань мылкыд карисьёс пыриськыны быгатӥзы. Ӟуч студентъёс но, тани мынам кык туркмен студентъёсы озьы ик пыриськизы, соослы куд-ог кылъёс тунсыко но потэм. Соос берло мынэсьтым юало, <…> ми, пе, кылӥмы кык туркмен кыл, со удмурт-а луэ? «Вакыт» кылэз соос веразы, соослэн, но, пе, «вахыт» — дыр, озьы ик «арак» — аракы. Соин, мон малпасько, трос ӧз ке но тодэ кельтэ, но та писательёсты, ведь Кузебай Герд туж бадӟым инты басьтэ удмурт литератураын, соосты табере тодо ини Ольга Никифорова, Глазкарысь пединститутысь кунсьӧр кылъёсъя но удмурт кылосбуръя кафедраысь доцентСоку ик чеберлыко киужъёсъя центрысь ӧнерчиос ас киынызы вурем удмурт дӥсьёссэс возьматӥзы. Озьы ик «Иднакар» газетын ужасьёсын котырес ӝӧк ортчытӥзы. Отын туала егитъёслэн улоназы газет-журналъёслэн интызы сярысь вераськизы. «Иднакар» газетэн тужгес но кусып тупатӥськомы, студентъёс отчы гожъясько. Сыӵе, мыным потэ, туж тунсыко ортчиз пумиськон. Малы ке шуоно студентъёс ведь али газет, книга, шуом, шер лыдӟо ини, со кыӵе ке реклама но луиз», — вераз Ольга Никифорова. Котькуд ар Удмурт кыллэн арняез улсын одӥгзэ нуналэз удмурт сиён-юонъёслы сӥзё. Туэ но 19-тӥ тулыспалэ институтысь сиськонниын йӧскалык сиёнъёсты пӧразы. Арняез йылпумъязы 21-тӥ тулыспалэ — Анай кыллэн нуналаз. Соку удмурт но кунсьӧр кылъёсъя методической олимпиада ортчытӥзы. «Туж шумпотӥсько, тани та берпуметӥ нуналэз милям туж яркыт ортчиз Татарстанысь куноосмылы луыса. Казаньысь федерал университетысь студент милемлы озьы ик возьматӥз мастер-класс, со туж чебер, тунсыко бигер дӥсен вал. Туж бадӟым тау шуисько УдГУ-ысь коллегаосылы — Наталья Владимировна Кондратьевалы, Елена Александровна Булычевалы, котьку но соос вазисько, соослэн но студентъёссы ветлӥзы. <…> Ми опытэнымы люкиськимы, студентъёс асьсэды возьматӥзы — куинь вузъёс вал», — пусйиз Ольга Никифорова. Солэн кылъёсызъя, институтын трос удмуртъёс дышетско, нош 2017-тӥ арын нырысетӥ курсэ кык удмурт группа люказы — школалэсь азьвыл дышетонъя, англи но удмурт кылъя. Соин ик али вань кинэн ужаны, йылпумъяз Глазкарысь В. Г. Короленко нимо педиститутысь кунсьӧр кылъёсъя но удмурт кылосбуръя кафедраысь доцент. Тегъёс: Дышетон студентъёс Удмуртия Глазкар удмурткыл ГГПИ  